
LEIDIMŲ IŠDAVIMO KELIŲ TRANSPORTO PRIEMONĖMS,

KURIŲ STIKLŲ ŠVIESOS LAIDUMAS MAŽESNIS NEGU LEISTINA,

INSTRUKCIJA

I. BENDROSIOS NUOSTATOS

1. Naudojamų kelių transporto priemonių techninius reikalavimus nustato susisiekimo ministras.

2. Ši instrukcija nustato leidimų išdavimo tvarką kelių transporto priemonėms, kurių stiklų šviesos laidumas mažesnis negu leistina.

3. Kelių transporto priemonių, kuriomis naudojasi Lietuvos Respublikos Prezidentas, Lietuvos Respublikos Seimo Pirmininkas ir jo pavaduotojai, Lietuvos Respublikos Ministras Pirmininkas bei ministrai, taip pat priklausančių Vidaus reikalų ministerijai, Generalinei prokuratūrai, Valstybės saugumo departamentui ir jų pavaldiems padaliniams, Specialiųjų tyrimų tarnybai, Antrajam operatyvinių tarnybų departamentui prie Krašto apsaugos ministerijos, karo policijai, Muitinės departamento prie Finansų ministerijos ir teritorinių muitinių operatyviniams padaliniams, greitajai medicinos pagalbai ir ūkio subjektams, turintiems inkasavimo pažymėjimus, stiklų šviesos laidumas gali būti ir mažesnis negu leistina. (“Dėl leidimų išdavimo kelių transporto priemonėms, kurių stiklų šviesos laidumas mažesnis negu leistina” vidaus reikalų ministro 2000 m. sausio 5 d. įsakymo Nr. 5 dalinis pakeitimas - 2001 m. gegužės 29 d. Nr. 268).

4. Leidimas automobiliams, kurių stiklų šviesos laidumas mažesnis negu leistina, yra teritorinės policijos įstaigos žyma kelių transporto priemonės techninės apžiūros talone.

II. LEIDIMŲ IŠDAVIMO KELIŲ TRANSPORTO PRIEMONĖMS, KURIŲ

STIKLŲ ŠVIESOS LAIDUMAS MAŽESNIS NEGU LEISTINA, TVARKA

5. Šios instrukcijos 3 punkte nurodytoms institucijoms ir ūkio subjektams leidimus tamsinti kelių transporto priemonių stiklus išduoda Vilniaus miesto vyriausiasis policijos komisariatas.

6. Teritorinėms: policijos įstaigoms, prokuratūrai, priešgaisrinės apsaugos, greitosios medicinos pagalbos tarnyboms ir ūkio subjektams, turintiems inkasavimo pažymėjimus, priklausančioms kelių transporto priemonėms leidimus tamsinti stiklus išduoda teritorinė policijos įstaiga pagal transporto priemonės registracijos vietą.

7. Šios instrukcijos 3 punkte nurodytoms institucijoms leidimas tamsinti kelių transporto priemonių stiklus išduodamas tik išnagrinėjus jų pateiktus prašymus.

8. Prašymas įregistruojamas nustatyta tvarka ir išnagrinėjamas per dešimt dienų nuo jo pateikimo.

9. Leidus tamsinti kelių transporto priemonių stiklus, teritorinės policijos įstaigos įgaliotas pareigūnas, nurodydamas savo pavardę bei pareigas, tai įrašo šių kelių transporto priemonių techninės apžiūros talonų skiltyje “Pastabos”, patvirtina savo parašu ir leidimą davusios policijos įstaigos antspaudu.

10. Leidimas tamsinti ūkio subjektų, turinčių inkasavimo pažymėjimus, kelių transporto priemonių stiklus išduodamas inkasavimo pažymėjimo galiojimo laikui.

11. Kelių transporto priemonės, kurioms leista tamsinti stiklus, registruojamos žurnale.

12. Pasibaigus techninės apžiūros talono galiojimo laikui, senas ir po techninės apžiūros išduotas naujas techninės apžiūros talonas pateikiamas policijos įstaigai, davusiai leidimą tamsinti kelių transporto priemonės stiklus, kurios įgaliotas pareigūnas šios instrukcijos 9 ir 10 punktuose nustatyta tvarka įrašo naujame techninės apžiūros talone, kad leidžiama tamsinti šios transporto priemonės stiklus.

13. Pametus ar kitaip praradus techninės apžiūros taloną, atitinkamos teritorinės policijos įstaigos įgaliotas pareigūnas, vadovaudamasis įrašu transporto priemonių, kurioms leista tamsinti stiklus, registracijos žurnale, naujai išduotame techninės apžiūros talone šios instrukcijos 9 ir 10 punktuose nustatyta tvarka įrašo, kad leista tamsinti transporto priemonės stiklus.

III. BAIGIAMOSIOS NUOSTATOS

14. Šios instrukcijos reikalavimų vykdymą kontroliuoja Policijos departamento prie Vidaus reikalų ministerijos viešosios policijos Kelių policijos tarnyba.

15. Ginčai dėl leidimų tamsinti kelių transporto priemonių stiklus išdavimo sprendžiami įstatymų nustatyta tvarka.

